Хра злоу ахҭысқәа: Қирҭбаиа заанаҵтәи аҿаҵатәқәа ртәы аԥсшьарҭа Пицунда аҟны
Урыстәылатәи атуроператорцәа 2023 шықәсазы аԥхынтәи акурорттә аамҭазы аԥсшьарҭа ҭыԥқәа раанкылара иалагахьеит ҳәа адырра ыҟоуп. Ус акәҵәҟьоума, Ашықәс ҿыц аныҳәазы, анаҩс аԥхын атуристцәа рхыԥхьаӡара еиҳаны иазыԥшума, ишазыҟаҵоу атәы арадио Sputnik аефир аҟны еиҭеиҳәеит аԥсшьаҩцәа рыдкыларазы "Акурорт Пицунда" аиҳабы ихаҭыԥуаҩ Павел Қирҭбаиа.
Аицәажәара шәаҳар шәылшоит аудиофаил аҟны.
2023 шықәсатәи аԥхынразы Аԥсны зыԥсы зшьарц зҭаху рзы урыстәылатәи атуроператорцәа атурқәа рыҭира хацдыркит ҳәа аанацҳаит "Вестник Ассоциации туроператоров России". Атуроператор "Дельфин" адиректор хада Сергеи Ромашкин иажәақәа рыла аҭирақәа ирҿырԥшны Аԥсны аԥыжәара амоуп. Аԥсны аԥсшьарҭа ҭыԥ дуқәа заанаҵтәи аҭирақәа аадыртуеит 2023 шықәса ажьырныҳәа-жәабран амзақәа рзы. Атуроператорцәа рдыррақәа рыла атуристцәа реиҳараҩык иалырхуа аԥсшьараз иманшәалоу асасааирҭақәа 3- 4- 5 аеҵәақәа змоу роуп.